SK Úradný vestník Európskej únie C 21/8

Záverečná správa vyšetrovateĽa o postupe v prípade COMP/38.337 – Po/Thread

(podľa článkov 15 a 16 rozhodnutia Komisie 2001/462/ES, ESUO z 23. mája 2001 o pôsobnosti vyšetrovateľov v niektorých konaniach vo veci hospodárskej súťaže – Ú. v. ES L 162, 19.6.2001, s. 21)

(2008/C 21/07)

Návrh rozhodnutia podnietil nasledujúce pripomienky:

Úvod

Tento prípad je výsledkom šetrení, ktoré vykonala Komisia v dňoch 7. a 8. novembra 2001 podľa článku 14 ods. 3 nariadenia Rady (ES) č. 17 zo 6. februára 1962, prvé nariadenie implementujúce články 85 a 86 Zmluvy o ES (1) v prevádzkach niekoľkých výrobcov galantérnych produktov v rámci Spoločenstva (2). Počas týchto prehliadok a následného vyšetrovania Komisia našla dôkazy o existencii troch kartelových dohôd a zosúladených postupov:

— kartel na trhu priadze pre priemyselných odberateľov z krajín Beneluxu a zo severských krajín (3)

— kartel na trhu priadze pre priemyselných odberateľov v Spojenom kráľovstve

— kartel na trhu priadze pre odberateľov z oblasti automobilového priemyslu v rámci Európskeho hospodárskeho priestoru (EHP)

Dôkazy poukazovali na zjavné porušenie článku 81 ods. 1 Zmluvy o ES, ktorého sa dopustili tieto spoločnosti (4): Ackermann Nähgarne GmbH & Co, Amann und Söhne GmbH & Co KG, Barbour Threads Ltd, Belgian Sewing Thread N.V., Bieze Stork B.V., Bisto Holding B.V., Coats Ltd, Flovest N.V., Gütermann AG, Hicking Pentecost plc a Zwicky & Co AG (v súvislosti s kartelom v krajinách Beneluxu a v severských krajinách); American & Efird Inc, American & Efird Ltd, Barbour Threads Ltd, Coats UK Ltd, Coats Ltd, Dollfus, Mieg et Cie SA, Donisthorpe & Company Ltd, Gütermann AG, Hicking Pentecost plc, Oxley Threads Ltd a Perivale Gütermann Ltd (v súvislosti s kartelom v Spojenom kráľovstve); Amann und Söhne GmbH & Co KG, Barbour Threads Ltd, Coats Ltd, Cousin Filterie SA, Hicking Pentecost plc, Gütermann AG a Oxley Threads Ltd (v súvislosti s kartelom v rámci EHP).

Námietky a sprístupnenie spisu

V súlade s článkom 2 nariadenia Komisie (ES) č. 2842/98 (5) zaslala Komisia dňa 18. marca 2004 námietky uvedeným spoločnostiam.

Sprístupnenie spisu bolo realizované formou záznamu na CD-ROM nosič spolu so všetkými dokumentmi zo súboru Komisie COMP/38036 (6) o obchode s priemyselnou priadzou a s dokumentmi zo súboru Komisie COMP/38337. CD-ROM nosič bol stranám zaslaný 7. apríla 2004.

Kvôli technickým problémom bol CD-ROM s uvedenými informáciami prístupný iba sčasti. Prístup k chýbajúcim informáciám bol umožnený v nasledujúcich týždňoch.

Následkom administratívnej chyby boli niektoré údaje o cenách poskytnuté firmou Belgian Sewing Thread B.V. a obsiahnuté v súbore Komisie, postúpené iným stranám bez toho, aby o tom bola firma Belgian Sewing Thread B.V. vopred informovaná. Tá istá administratívna chyba bola dôvodom prečo iné údaje týkajúce sa cien, s ktorých postúpením firma Belgian Sewing Thread B.V. súhlasila, boli stranám zaslané až 9. júla 2005. Na predloženie písomného vyjadrenia k uvedeným dokumentom bola stranám poskytnutá dodatočná lehota troch týždňov od ich prijatia. Okrem toho sa príslušné útvary Komisie firme Belgian Sewing Thread B.V. ospravedlnili.

Odpoveď strán a ústne vypočutie

Lehota, dokedy bolo treba doručiť vyjadrenie k námietkam, sa skončila 27. mája 2005. Na požiadanie som firmám Coats Ltd, American & Efird Inc., American & Efird Ltd, Gütermann AG, Perivale Gütermann Ltd., Zwicky & Co. AG, Dollfus Mieg & Cie, Belgian Sewing Thread N.V., Amann und Söhne GmbH & Co a Oxley Threads Limited, Bieze Stork B.V. lehotu predĺžil.

Vyjadrenia k námietkam boli prijaté v časovom rozmedzí medzi 18. májom a 21. júnom 2004.

Na žiadosť strán sa v dňoch 19. a 20. júla 2004 uskutočnilo v tejto záležitosti ústne vypočutie.

Dňa 24. septembra 2004 prijala každá zo strán neutajenú verziu vyjadrení druhých strán spolu s vysvetleniami, ktoré poskytli počas ústneho vypočutia. Strany boli informované o možnom použití častí týchto vyjadrení v záverečnom rozhodnutí Komisie. Na podanie ďalších vysvetlení bola stranám poskytnutá lehota dvoch týždňov od prijatia vyjadrení. Väčšina z nich túto príležitosť využila.

Návrh záverečného rozhodnutia

Po tom čo spoločnosti dostali možnosť predložiť svoje vyjadrenia k námietkam vzneseným Komisiou, táto rozhodla zastaviť konanie proti American & Efird Inc a American & Efird Ltd, pretože nemala dostatok dôkazov o účasti American & Efird na karteli v Spojenom kráľovstve. Z toho istého dôvodu Komisia rozhodla zastaviť konanie proti Gütermann AG v prípade kartelu priadze pre automobilový priemysel. Komisia rozhodla ukončiť konanie proti Flovest N.V. pretože sa ukázalo, že spoločnosť v prípade vystupovala iba ako držiteľ podielov v BST, avšak nezúčastňovala sa obchodnej politiky svojej dcérskej spoločnosti. Na základe vyjadrení strán boli vykonané ešte niektoré ďalšie úpravy.

Návrh rozhodnutia predložený Komisii obsahuje ibanámietky, ku ktorým dostali strany možnosť vyjadriť sa.

Vzhľadom na uvedené skutočnosti konštatujem, že právo strán na vypočutie bolo v tomto prípade plne rešpektované.

Brusel, 12. septembra 2005 Karen WILLIAMS

(1) Ú. v. ES 13, 21.2.1962, s. 204/62.

(2) Pozri rozhodnutie Komisie z 26.10.2004, prípad 38.338 PO/ihly.

(3) Dánsko, Fínsko, Švédsko a Nórsko

(4) Ďalej uvádzané ako „strany“.

(5) Ú. v. ES L 354, 30.12.1998, s.18.

(6) Súbor COMP/38036 obsahoval dokumenty získané pred prehliadkou, kópie dokumentov zhotovené počas prehliadky a dokumenty získané krátko po jej ukončení.